เชิญชวนประชาชนใช้ระบบเผยแพร่ประกาศสำนักงานที่ดิน รักษาสิทธิในที่ดินของประชาชนผ่านอินเทอร์เน็ต
นายนิสิต จันทร์สมวงศ์ อธิบดีกรมที่ดิน เปิดเผยว่า กรมที่ดินมีความห่วงใยประชาชนจากสถานการณ์การแพร่ระบาดของโรคโควิด-19 ที่เกิดขึ้นในปัจจุบัน ทำให้ไม่สะดวกในการเดินทางไปตรวจสอบประกาศการทำนิติกรรมต่างๆ ที่เกี่ยวข้องกับที่ดินของตนเองในต่างพื้นที่หรือต่างจังหวัด กรมที่ดินจึงได้พัฒนาระบบเผยแพร่ประกาศสำนักงานที่ดินเพื่อรักษาสิทธิในที่ดินของประชาชนผ่านอินเทอร์เน็ต (E-LandsAnnouncement) เพิ่มขึ้นอีกช่องทางหนึ่งเพื่ออำนวยความสะดวกให้กับประชาชน ซึ่งสามารถตรวจสอบประกาศของสำนักงานที่ดินได้ทุกแห่งทั่วประเทศจากโทรศัพท์มือถือ หรือแท็ปเล็ตได้ทันที โดยไม่ต้องเดินทางไปตรวจสอบ ณ สำนักงานที่ดินด้วยตนเอง ซึ่งปัจจุบันกรมที่ดินได้เชื่อมโยงระบบเผยแพร่ประกาศสำนักงานที่ดินเพื่อรักษาสิทธิในที่ดินของประชาชนผ่านอินเทอร์เน็ต (E-LandsAnnouncement) ไว้บนแอปพลิเคชัน “SMARTLANDS” ของกรมที่ดินเรียบร้อยแล้ว ทำให้สามารถใช้งานได้อย่างสะดวกและตอบโจทย์กับวิถีชีวิตของประชาชนในปัจจุบันได้เป็นอย่างดี จากสถิติการใช้งานระบบเผยแพร่ประกาศสำนักงานที่ดินเพื่อรักษาสิทธิในที่ดินของประชาชนผ่านอินเทอร์เน็ตนี้ ตั้งแต่ 1 มีนาคม 2563 - 21 กรกฎาคมที่ผ่านมา มีประชาชนเข้าใช้งานเพื่อดูประกาศแล้วกว่า 291,000 ครั้ง และลงประกาศแล้วทั้งหมดกว่า 184,000 เรื่อง โดย กรมที่ดิน คาดหวังว่าระบบดังกล่าวจะช่วยให้ประชาชนเกิดความสะดวกช่วยประหยัดค่าใช้จ่ายและปลอดภัยจากโควิด-19 โดยสามารถเข้าไปใช้งานระบบ “E-LandsAnnouncement” ได้ที่เว็บไซต์ : http://announce.dol.go.th หรือดาวน์โหลดแอปพลิเคชัน “SMARTSLANDS” จากโทรศัพท์มือถือทั้งในระบบปฏิบัติการ iOS และ Android เพียงพิมพ์ค้นหาคำว่า “SMARTLANDS” ใน App Store หรือ Play Store กดติดตั้งสามารถเข้าไปใช้งานได้ทันที